Súradnice: 49°08′23″S 20°13′57″V﻿ / ﻿49,139733°S 20,232567°V﻿ / 49.139733; 20.232567

**Horný Smokovec** (maď. *Felsőtátrafüred*, nem. *Oberschmecks*, poľ. *Górny Smokowiec*) je tatranská osada, situovaná východne od križovatky Cesty slobody s cestou od Popradu, smerom na Tatranskú Lomnicu. V osade sú rekreačné penzióny, liečebne a škola. Sídlo tu má riaditeľstvo Horskej záchrannej služby.

Názov osady
-----------

Keď v druhej polovici 19. storočia na východ od osady Starý Smokovec postavili drevenú rozhľadňu, ku ktorej viedol obľúbený chodník, miesto nazvali Peknou vyhliadkou. Od roku 1926 vyrástlo na Peknej vyhliadke niekoľko rodinných penziónov. Toto zoskupenie budov v roku 1930 úradne vyhlásili za novú tatranskú osadu a pomenovali Horný Smokovec.

História
--------

Od roku 1926, potom, ako tu postavili rozhľadňu, tu vyrástlo niekoľko rodinných penziónov (vily Klára, Irma, Dagmar, Vlasta, Siesta a. i.) Stavali ich prevažne hoteloví zamestnanci, ktorí sa materiálne vzmohli a využívali záujem vtedajších návštevníkov o pokojný oddych v neveľkých a lacných podnikoch s domáckym ovzduším a stravou. V 30. rokoch 20. storočia tu vyrástli dve dobre vybavené klimatoterapeutické sanatóriá dr. Jána Opatrného (1928) a dr. Júliusa Holzmanna-Horného (1935).

MUDr. Ján Opatrný (narodený 1900 vo Vodňanoch) s manželkou Zdenkou Opatrnou, rod. Karáskovou (narodená 1901 v Prahe) sa zaoberal lekárskou starostlivosťou, jeho manželka prevádzkou sanatória. Liečili sa tu pacienti na tuberkulózne ochorenia.

Po vojne, v roku 1948, bola liečebňa znárodnená. Vzniklo preventórium pre deti tuberkulóznych rodičov s názvom Detská ozdravovňa Horný Smokovec. V roku 1971 sa reprofilizovala na zariadenie slúžiace na liečbu detí s ochoreniami dýchacích ciest. Bola súčasťou Československých neskôr Slovenských štátnych kúpeľov.Ku dňu 1. januára 1997 bola budova liečebne na základe uplatnenia reštitučného nároku vrátená dedičom pôvodných majiteľov. Vnučky manželov Opatrných Ing. Karin Frieszová a Mgr. Bibiána Prekopová sa rozhodli zachovať tradíciu liečebne a pokračovať kontinuálne v liečbe pacientov s ochoreniami dýchacích ciest.

Šrobárov ústav detskej tuberkulózy a respiračných chorôb v Dolnom Smokovci tu má Pavilón pre matku a dieťa, ktorý bol otvorený v roku 2001. Poskytuje zdravotnú starostlivosť deťom vo veku od 0-6 rokov.

Penzióny po roku 1948 slúžili ako odborárske zotavovne. V druhej polovici 20. storočia na území osady postavili nové hotely Bellevue a Šport, ktoré boli zariadeniami Interhotelu Tatry. V tom období vyrástla tu nová zotavovňa výrobných družstiev Nový život a Juniorhotel Cestovnej kancelárie mládeže. Po roku 1989 všetky objekty patria súkromným majiteľom. Od roku 1954 vo vile Vlasta bola umiestnená Osemročná stredná škola a trochu neskôr niektoré triedy boli premiestnené do vily Lipa. Od roku 1961 vo vile Lipa má svoje sídlo Stredná odborná škola v odbore kuchár, čašník.

Podnebie
--------

Podnebie v Hornom Smokovci
| Mesiace | Jan. | Febr. | Mar. | Apr. | Máj | Jún | Júl | Aug. | Sept. | Okt. | Nov. | Dec. |
| --- | --- | --- | --- | --- | --- | --- | --- | --- | --- | --- | --- | --- |
| Priemerná teplota °C | -11 | -11 | -9 | -5 | 0 | 2 | 3 | 4 | 1 | -1 | -6 | -9 |
| Priemerné zrážky v mm | 23 | 24 | 28 | 43 | 69 | 90 | 76 | 70 | 47 | 40 | 41 | 28 |
| Slnečný svit hod/deň | 3 | 4 | 5 | 5 | 7 | 7 | 7 | 8 | 5 | 5 | 3 | 2 |
| Daždivé dni v mesiaci | 6 | 5 | 7 | 8 | 11 | 11 | 10 | 9 | 6 | 6 | 8 | 7 |

Galéria
-------

* Vila Vlasta, prvá budova, ktorá vytvorila základy neskoršiemu Hornému SmokovcuVila Vlasta, prvá budova, ktorá vytvorila základy neskoršiemu Hornému Smokovcu
* Sanatórium Dr. Opatrného, dnes Kúpele Horný SmokovecSanatórium Dr. Opatrného, dnes Kúpele Horný Smokovec
* Bývalý hotel Fortuna. Jeho majiteľom bol český hotelier Karel Valášek, ktorý bol aj nájomcom Sliezskeho domu i bývalej chaty Kamzík. V hoteli bolo 25 izieb. Dnes slúži voľnému cestovnému ruchuBývalý hotel Fortuna. Jeho majiteľom bol český hotelier Karel Valášek, ktorý bol aj nájomcom Sliezskeho domu i bývalej chaty Kamzík. V hoteli bolo 25 izieb. Dnes slúži voľnému cestovnému ruchu
* Pavilón pre matku a dieťa v Hornom SmokovciPavilón pre matku a dieťa v Hornom Smokovci

Referencie
----------

1. 1 2 3  BOHUŠ, Ivan. *Od A po Z o názvoch Vysokých Tatier*. 1. vyd. Tatranská Lomnica : ŠL TANAPu, 1996. ISBN 80-967522-7-8. S. 457.
2. ↑  GAŠPAR, Ján. *Tatry, staré pohľadnice rozprávajú*. 1. vyd. Poprad : Región Poprad, 2002. ISBN 80-968725-6-7. S. 263.
3. ↑
4. ↑  BOHUŠ, Ivan. *Osudy tatranských osád*. 1. vyd. Martin : Osveta, 1982. S. 272.
5. ↑
6. ↑
7. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Horný Smokovec**

Externé odkazy
--------------

* Horská záchranná služba
* Horný Smokovec
* Kúpele
* Podnebie
* Školstvo
* Šrobárov ústav

| * z
* d
* u
Časti mesta Vysoké Tatry (15) |
| --- |
| 
* Dolný Smokovec
* Horný Smokovec
* Kežmarské Žľaby
* Nová Polianka
* Nový Smokovec
* Podbanské
* Starý Smokovec
* Štrbské Pleso
* Tatranská Kotlina
* Tatranská Lesná
* Tatranská Lomnica
* Tatranská Polianka
* Tatranské Matliare
* Tatranské Zruby
* Vyšné Hágy

 |  |